作者:上官儀
標題:八詠應制二首
內容:啟重帷，重帷照文杏。翡翠藻輕花，流蘇媚浮影。瑤笙燕始歸，金堂露初晞。風隨少女至，虹共美人歸。羅薦已擘鴛鴦被，綺衣複有蒲萄帶。殘紅豔粉映簾中，雪花飄玉輦，雲光上璧臺。共待新妝出，清歌送落梅。入叢臺，叢臺裛春露。滴瀝間深紅，參差散輕素。妝蝶驚複聚，黃鸝飛且顧。攀折殊未已，複值驚飛起。送影舞衫前，飄香歌扇裡。望望惜春暉，行行猶未歸。暫得佳遊趣，更愁花鳥稀。且學鳥聲調鳳管，方移花影入鴛機。